Ĩ na tä kua tä,
Jesus pata ta hini sinomoti wi,
Saulu anö ĩ töpö wanipo nö,
‑Ĩ sa töpö säpamanöpöö!
‑ a kuu nö,
Teusö a täpä totio wi,
ĩ pata tä na Saulu a ekuiki nö,
‑Tamaasöku tä uli pata ha sa hulolö nö,
Jesus a thapo wi ĩ sa töpö talalö nö,
suö töpö solo sa töpö õkapamanö nö,
hisimö,
Jetusalẽi tä uli pata hamö sa töpö suaki solö nö,
ĩ na sa töpö thama pia salo‑ ĩ na Saulu a kuuma.
Ĩ na a kuu nö,
‑Tamaasöku tä uli ha juteu töpö kokamo sinomo wi,
ai sai pö ha töpö kokamo seteko wi,
ĩ töpö na waheta wa tökö simöpalöö!
Kamisa na ĩ waheta wa tökö simöpalöpököö!
Ĩ wa tökö simöpalöma,
ĩ töpö aiki,
“Naiö!
Töpö suaalö tihöö!”
ĩ na ĩ töpö kuu mai kitäö!
‑ ĩ na Saulu a kuuma.
Ĩ na Saulu a kuu ha,
‑Awai!
‑ ĩ na pata tä kuu hö̃töoö ha,
Saulu a alulö nö,
Tamaasöku tä uli pata ha a ateo tä,
hutu mosökö ha ta pata wakala apii,
Saulu a na ĩ ta pata ithoa läpaköma.
Ĩ ta pata ithoa läpaki ha,
masita ha Saulu a kea soasoma.
A kea soalo nö,
Saulu a paa tä,
‑Saulu ai.
Wi na wa pi kuu salo,
sa peamatii?
‑ ĩ na ta kuu soatasoma.
Ĩ na ta kuu ha,
‑Pata.
Ĩ witi wa?
‑ Saulu a kuu ha,
‑Kawanö sa peamati wi,
ĩ Jesus sa.
A hoköpaloö!
Tamaasöku tä uli pata ha wa talalo nö,
ki ai tä aiki,
kawa na ĩ a waloiki nö,
“Ĩ na wa kuapököö!”
ĩ na ĩ a kuu kitäö!
‑ ĩ na ta kuu soatama.
Ĩ na ta kuu pole,
Saulu a na töpö huu naine,
ĩ töpönö ĩ ta hini naia kule maaki,
pili töpö mamo sainö sanöma tä tapa totio mi kutenö,
töpö kilia apölo nö,
töpö hapalo mai,
töpö öpaha pasitioma.
‑A hoköpaloö!
‑ ta kuu ha,
Saulu a hoköpalo nö,
a mamo kasö mia mane maaki,
lope epii a mamo huu maa soatapöma.
A mamo huu maa soatapi ha,
ai töpönö a tutulölö nö,
Tamaasöku tä uli pata hamö a kai talaso tasoma.
A kai talalotö nö,
3 tä mumi kui tä mumi kupo tä,
tä tapa mai,
a ia mai,
a amisio mai,
ĩ na Saulu a kua pi kupotima.
Ĩ na Saulu a kua pi kupoti tä,
Tamaasöku tä uli pata ha a pilile,
Jesus a thapo wi,
ĩ Ananiasö a hilo wi,
ĩ a na Jesus pata tä tapamonasoma.
Ananiasö a manimo tä,
Jesus a tapamo maama.
A mio mai ha,
a mamo tetea soatia tä,
Jesus a tapamonasoma.
A tapamono nö,
a hapaloma.
A hapalo nö,
‑Ananiasö‑ a kuu ha,
‑Ö!
Kaikana ai.
Ka pi tä?
‑ a kuu hö̃töoma.
A kuu hö̃töoö ha,
‑A hoköpaloö!
Ki ha,
Tiso salilii tiso kolo kule,
ĩ tiso ha Jutasö a sai pö kule,
ĩ hamö a alulöö!
Ĩ hamö wa walotaikitö nö,
“Tasu tä uli ha a piliamö kuo wi,
ĩ Saulu a hilo wi,
hisa ha ĩ a kua kule?”
ĩ na wa kuu!
Ki sai a ha kamisa na Saulu a hapalo waikilati kitä‑ ĩ na Jesus a kuuma.
Ĩ na a kuu nö,
‑Saulu a na Ananiasö wa hilo wi,
ĩ wa uni tapamonasoma.
Wa uni tapamono nö,
Saulu wa mamo huu topa komaköpö,
Saulu wa mamo höpöama‑ ĩ na Ananiasö a na uni tä na ĩ na Jesus Kaikana a kuuma.
Ĩ na Jesus a kuuma ha,
‑Kaikana ai.
Naiö!
“Wa thapo wi,
Saulu anö ĩ töpö peama apati sai thaliö!”
ĩ na töpö satehe epii töpö kuu thali nökö‑ ĩ na Ananiasö a kuuma.
A kuu nö,
‑Ki ha,
Teusö a täpä sinomo wi,
ĩ pata töpö aiki,
“Ai töpönö Jesus a naka nö,
ĩ a na töpö hapalo sinomo wi,
ĩ töpö õkapalölöö!”
ĩ na Saulu a na,
ĩ na pata töpö kuuma thali nökö‑ ĩ na Ananiasö a kuuma.
Ĩ na a kuuma maaki,
Jesus pata tä aiki,
‑A alulöö!
Kamisanö Saulu sa kalipalama pia salo,
kamisanö ĩ sa saia waikili kipili.
Sa saia waikilöma kutenö,
juteu töpö a hilo pasio mai ĩ töpö,
ĩ töpö hai ĩ kaikana töpö,
isöhaeu töpö,
ĩ na töpö kui töpö na Saulu a alulö nö,
sa wäsä kuki kitä‑ ĩ na Jesus pata tä kuu nö,
‑“Kawanö sa wäsä totioö ha,
ai töpönö pe epii wa peama kitäö!”
Saulu a na ĩ na sa kuu kitä‑ ĩ na Ananiasö a na ĩ na Jesus a Kaikana kuuma.
Ĩ na Jesus a kuu ha,
ĩ a sai hamö Ananiasö a hulolö nö,
a lisipalo nö,
Saulu a höpöa nö,
‑Ipa Saulu ai.
Ki piliso hamö wa huima tä,
kawa na Jesus a Kaikana tapamonaso noai,
kawa na ĩ anö sa simöpali ke.
Wa mamo huu topa kõki,
Teusö a õsi kua tolele,
kawa na ĩ a kua totiki,
ĩ na wa thamapö,
Jesus anö sa simöpali ke‑ ĩ na Ananiasö a kuuma.
Ĩ na a kuu tä,
salaka ösö kui na,
pili a mamokö ha ĩ na tä kui tä kelasoma,
Saulu a mamo höpöpöo opama maaki,
a mamo topa kõo soataköma.
A mamo topa kõo soataiki nö,
a hoköpalo nö,
ĩ na tä kua tä,
a mai õhomamonasoma.
A mai õhomamono nö,
a ia kõo nö,
a lotetea apa kopasoma.
Satehe epii tä mumi ha,
Tamaasöku tä uli pata ha Jesus ta hua sinomo wi,
ĩ töpö na Saulu a kutioma.